b'\n_START_ARTICLE_\nSkjermsparer\n_START_PARAGRAPH_\nEn skjermsparer er et dataprogram som er programmert til \xc3\xa5 starte automatisk n\xc3\xa5r en datamaskin ikke blir brukt p\xc3\xa5 en bestemt stund._NEWLINE_Programmets form\xc3\xa5l er \xc3\xa5 forhindre at skjermen blir skadet av \xc3\xa5 vise det samme bildet i lang tid, s\xc3\xa5kalt innbrenning. De f\xc3\xb8rste skjermsparerne ble laget for \xc3\xa5 beskytte bilder\xc3\xb8r-skjermer, men moderne plasmaskjermer er ogs\xc3\xa5 s\xc3\xa5rbare for innbrenning. Skjermsparere til datamaskiner brukes ogs\xc3\xa5 som dekorasjon, og for \xc3\xa5 hindre innsyn n\xc3\xa5r maskinen ikke er i bruk._NEWLINE_De fleste skjermsparere kan utl\xc3\xb8ses samtidig med passordbeskyttelse som hindrer uautoriserte personer fra \xc3\xa5 bruke maskinen hvis eieren forlater den. Moderne hjemmedatamaskiner har str\xc3\xb8msparingsmodus som skrur skjermen av etter en periode med inaktivitet._NEWLINE_Skjermspareren MOPy (en livaktig gullfisk) har verdensrekord som mest nedlastede cyber-kj\xc3\xa6ledyr.\n_START_SECTION_\nSikkerhet\n_START_PARAGRAPH_\nS\xc3\xb8kefrasen free screensaver (gratis skjermsparer) regnes som en farlig s\xc3\xb8kefrase i s\xc3\xb8kemotorer. Risikoen for at treffet vil lede til skadelig materiale, for eksempel virus og trojanske hester, kan v\xc3\xa6re s\xc3\xa5 h\xc3\xb8y som 64 prosent.'